עד כה כמעט כל מה שצריך לדעת על הפיקסל החדש והמוזל דלף, חוץ מהמחיר שלו. אם ההדלפה האחרונה תתברר כנכונה, תוכלו לרכוש פיקסל ב-400 דולר בלבד
תמונה: Evan Blass
בשבוע הבא גוגל תקיים גוגל את אירוע הפתיחה של כנס המפתחים השנתי שלה, Google I/O, ולצד ההכרזות הצפויות ל-Android Q, שיפורים לעוזרת הקולית ולשאר האקוסיסטם של גוגל, החברה צפויה לצאת קצת מהשגרה שלה ולהכריז גם על חומרה חדשה לליין מכשירי הפיקסל שלה. הפעם, היא עומדת להציג את ה-Pixel 3a, הגירסה המוזלת לפיקסל 3 שלה, שלא מצליח להתרומם ולהפוך לשחקן משמעותי בשוק המובייל. כמיטב המסורת של גוגל, כמעט כל פרט אפשרי דלף אודות המכשיר החדש, מלבד המחיר. היום, נראה שגם המוצא האחרון של גוגל להפתעה נחשף.
ברנדון לי מערוץ היוטיוב “This Is Tech Today” טוען שגורם מסוים שלח לו תמונות של הקופסה של מכשיר ה-Pixel 3a שלא רק חושף כמה פרטים טכניים ואפילו אסתטיים של המכשיר, אלא גם את המחיר שלו ואת תאריכי ההשקה שלו. על פי הנתונים בידיו של לי, מחיר הפיקסל 3a בגירסת ה-64 גיגה יעמוד על 399 דולר, בעוד אחיו הגדול ה-פיקסל 3a XL (סה”כ שם קליט) יעלה לכם 479 דולר.
﻿
אלה מחירים מפתיעים במיוחד לאור המחירים של ליין הפיקסלים עד כה, ויותר מזכירים את ימי הנקסוס העליזים. עם זאת, כדאי לזכור שהפיקסל 3a לא אמור להיות מכשיר עם חומרה של מכשיר דגל, אלא עם מעבד Snapdragon 670, ולשמור על 4 גיגה זכרון RAM (שלצערנו קיימים גם במכשיר הדגל של החברה, וממש לא מספיקים). כך שלמרות שהמחיר מאוד מפתה, המכשיר לא אמור להפוך לצעקה האחרונה בכל הנוגע לטכנולוגיה וחומרה, אבל יכול להיות שמדובר כאן בבשורה מאוד מעניין לתחום ה-Mid-Range, במיוחד לכל חובבי הצילום שיוכלו להנות מהמצלמה המשובחת של הפיקסל מבלי לקרוע את הכיס.






היי-טק, סטארטאפים וטכנולוגיה - רוצים להקדים את כולם?
להורדת אפליקציית גיקטיים לאייפון ולאנדרואיד לחצו כאן 



אמנם קשה לאמת את המידע של לי, אבל לפחות בכל הנוגע לקופסה עצמה, נראה כי מדובר בהדלפה אמינה יחסית שמתיישרת עם מספר הדלפות קודמות. הקופסה מאשרת את השמועה האחרונה אודות הצבעים האפשריים של המכשיר, כאשר הצבע שנחשף לאחרונה על ידי אוון בלאסס נקרא Purple-ish, לפחות על פי התמונה של לי. בנוסף, שם הקוד שמופיע על גבי האריזה תואם את מאגר המלאי של וולמארט, ומעיד על מכשיר Pixel 3a בצבע סגול (Iris). המחיר נשמע כמעט טוב מדי מכדי להיות אמיתי, ולכן נאלץ לחכות לאירוע של גוגל ביום שלישי בערב כדי לדעת האם החברה באמת מנסה לכבוש את תחום ה-Mid-Range, או שמה מדובר במכשיר מוזל רק באופן יחסי למכשירי הדגל של החברה.
ההכרזה על הפיקסל 3a מגיעה בדיוק בזמן עבור גוגל, כאשר בשיחה הועידה עם המשקיעים בפרסום התוצאות הרבעוניות של אלפבית’ לרבעון הראשון של 2019, חשפה כי מכירות הפיקסל 3 איטיות יותר אפילו בהשוואה למכירות הפיקסל 2, בהשוואה לשנה שעברה. זהו נתון בעייתי שמעיד על כך שלמרות שמכשירי הפיקסל זוכים בדרך כלל לשבחים בקרב המבקרים והמשתמשים, בעיקר בנושא המצלמה המצטיינת שלהם, קהל הצרכנים לא משתכנע ולא רוכש אותו בקצב מספק. עם זאת, נזכיר כי מחיר הפיקסל 3 טיפס במעט בהשוואה לפיקסל 2, כך שלא מפליא שהמגמה שפוגעת בחלק גדול מחברות הסלולר שמעלות מחירים, פוגעת גם בגוגל.
עד כה כמעט כל מה שצריך לדעת על הפיקסל החדש והמוזל דלף, חוץ מהמחיר שלו. אם ההדלפה האחרונה תתברר כנכונה, תוכלו לרכוש פיקסל ב-400 דולר בלבד